**Р Е Ш Е Н И Е № ВР-4-ПР/2024 г.**

**за преценяване на необходимостта от извършване на оценка на въздействието върху околната среда**

На основание чл. 93, ал. 3 и ал. 6 от Закона за опазване на околната среда (ЗООС), чл. 7, ал. 1 и чл. 8, ал. 1 от *Наредба за условията и реда за извършване на оценка на въздействието върху околната среда* (Наредбата за ОВОС) чл. 31, ал. 4 и ал. 6 от *Закона за биологичното разнообразие* (ЗБР), чл. 40, ал. 4 от *Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС), представена писмена документация от възложителя по Приложение № 2 към чл. 6 от Наредбата за ОВОС и по чл.10, ал. 1 и 2 от Наредбата за ОС и становища от специализирани ведомства

**Р Е Ш И Х**

**да не се извършва** оценка на въздействие върху околната среда за инвестиционно предложение: „Изграждане на фотоволтаична електроцентрала с мощност 100 кW в поземлен имот 32281.137.302“, в землището на с. Игнатица, община Мездра, област Враца, което **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитени зони,

**възложител:** Иванка Василева Христова и Николай Пешов Христов

**седалище:** ул. „Васил Коларов“ № 2, с. Игнатица, община Мездра, област Враца

**Кратко описание на инвестиционното предложение (ИП):**

Инвестиционното предложение е ново и предвижда изграждане на фотоволтаична електроцентрала за продажба на електрическа енергия, с проектна мощност 100 кW, в поземлен имот (п.и.) с идентификатор № 32281.137.302 в местност „Преслъп“, землището на с. Игнатица, община Мездра, област Враца. Трайното предназначение на територията е „урбанизирана“, начин на трайно ползване „ниско застрояване (до 10 м)“.

Имотът, предвиден за изграждане на обекта, представлява дворна място в махала Преслъп. Застроен е с двуетажна жилищна сграда и стопанска постройка на един етаж. Имотът е с осигурено електрозахранване и водоподаване.

Електроцентралата ще преобразува слънчевата енергия в електрическа чрез фотоволтаични модули. Теренът, предвиден за реализация на обекта, е наклонен с югозападно изложение. По предварителен проект, панелите ще се разположат на около 850 кв. м, в три полета: едно със 78 бр. и две по 74 бр., на по 4 м. разстояние между тях, което прави 8% от общата площ на имота. Фотоволтаичните модули ще бъдат монтирани върху готова наземна метална конструкция от профили. Конструкцията ще бъде закрепена към земята посредством пневматично забити пилони на максимална дълбочина 1.5 м. На тях ще се монтират, чрез винтови връзки, напречни и надлъжни метални профили, върху които ще се поставят панелите. За постигане на исканата мощност, монтираните фотоволтаични модули ще са с мощност 450 Wр. За повишаване на общата ефективност на централата, модулите ще бъдат свързани последователно в стрингове. Полученият от тях ток с постоянно напрежение ще се преобразува в такъв с променливо напрежение от 2 броя трифазни инвертори с обща мощност 100 кW. Предвиждат се изкопи с дълбочина до 1 м за полагане на кабели, свързващи стринговите инвертори с трансформаторен пост. При изкопите няма да се генерират излишни земни маси. Променливотоковите изходи на инверторите ща бъдат обединени в уредба средно напрежение (СН) на STS модули. Към системата ще бъде свързано цифрово реле и логически контролер за следене на параметрите и производството на електроенергия.

За присъединяването на обекта към „Електоразпределителни мрежи Запад“ АД е издадено становище SAP № IB-33-23-30453/02.06.2023 г. Присъединяването към мрежата ще се осъществи чрез кабелна линия от имота към извод ниско напрежение НН на ел. табло НН на ТП „Преслъп“.

За изграждането на фотоволтаичната централа не се предвижда промяна на съществуващата пътна инфраструктура.

Реализацията на ИП не е свързана с отделяне на вредни емисии в атмосферния въздух. По време на изграждането на централата няма да се генерират отпадъчни води.

Генерираните по време на изграждането на централата отпадъци, предимно от опаковки, ще се събират в контейнери и съхраняват на обособена площ, в рамките на имота, след което ще се третират по съществуваща в община Мездра схема.

ИП не е свързано с наличие на площадката на опасни химични вещества, попадащи в обхвата на Приложение № 3 на ЗООС.

Няма да се ползва взрив.

Инвестиционното предложение попада в обхвата на т. 3, буква „а“ от Приложение № 2 на ЗООС - промишлени инсталации за производство на електроенергия, пара и топла вода (невключени в Приложение № 1). В тази връзка, съгласно чл. 93, ал. 1, т. 1 от ЗООС, инвестиционното предложение **подлежи** на процедура по преценяване на необходимостта от извършването на оценка на въздействието върху околната среда (ОВОС). В съответствие с чл. 93, ал. 3 от ЗООС компетентен орган за произнасяне с решение е директорът на РИОСВ - Враца.

В изпълнение на изискванията на чл. 7, ал. 2, т. 2 от *Наредбата за ОВОС*, за постъпилото ИП е проведена консултация с Регионална здравна инспекция – Враца (РЗИ – Враца).

Инвестиционното предложение **не засяга** защитени територии по смисъла на *Закона за защитените територии* (ЗЗТ), **но попада** в границите на защитена зона **BG0001042 "Искърски пролом-Ржана"** за опазване на природните местообитания и на дивата флора и фауна, обявена със Заповед № РД-276/31.03.2021 г. на министъра на околната среда и водите (обн. ДВ, бр. 43/21.05.2021 г.).

 При направената проверка за допустимост съгласно чл. 40, ал. 2 във връзка с чл. 12, ал. 2 от *Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (*Наредбата за ОС),* се установи, че предвиденото ИП **е допустимо** спрямо режима на дейности в защитена зона BG0001042 "Искърски пролом-Ржана", определен със заповедта за обявяването й.

Инвестиционното предложение попада под разпоредбите на чл. 2, ал. 1, т. 1 от *Наредбата за ОС*, поради което подлежи на процедура по оценка за съвместимостта му с предмета и целите на опазване на защитените зони, по реда на чл. 31, ал. 4 във връзка с ал. 1 от ЗБР, която се провежда чрез процедурата по преценяване на необходимостта от извършване на ОВОС.

След прегледа на представената информация и документация, на основание чл. 40, ал. 3 от *Наредбата за ОС*, въз основа на критериите по чл. 16 от нея, е направена преценка за вероятната степен на отрицателно въздействие, според която инвестиционното предложение **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

В имота, където ще се реализира настоящото ИП няма "вековни или забележителни" дървета обявени по реда на Глава Пета от ЗБР.

В хода на процедурата са представени становища от РЗИ – Враца, община Мездра и кметство с. Игнатица, които са включени в мотивите на настоящото Решение.

**М О Т И В И**

**І. Характеристики на инвестиционното предложение:** **размер, засегната площ, мащабност, обем, взаимовръзка и кумулиране с други съществуващи и/или одобрени инвестиционни предложения; ползване на природни ресурси, земните недра, почвите, водите и биологичното разнообразие; генериране на отпадъци, замърсяване и вредно въздействие; риск от големи аварии и/или бедствия; рискове за човешкото здраве:**

1. Предмет на инвестиционното предложение е изграждане на фотоволтаична електрическа централа с номинална мощност 100 кW. Съгласно представената информация, засегнатата територия е поземлен имот с идентификатор № 32281.137.302 по кадастралната карта и кадастралните регистри на землището на с. Игнатица, местност „Преслъп“, община Мездра, област Враца с площ 10200 кв. м.

2. Характерът и местоположението на ИП не предполага кумулативни въздействия с други съществуващи и/или одобрени инвестиционни предложения в района.

3. Предвидените монтажни работи, свързани с реализацията на ИП, ще се извършват само в рамките на горепосочения имот. Не са необходими допълнителни площи за складиране на оборудването по време на монтажните дейности.

4. ИП не предвижда използване на природни ресурси по време на провеждане на монтажните дейности, свързани с изграждането на обекта.

5. Генерираните по време на изграждането на обекта отпадъци ще се управляват съгласно разпоредбите на ЗУО.

6. ИП не е свързано с водовземане от повърхностни и подземни води, както и със заустване на отпадъчни води в повърхностни водни обекти.

7. Реализирането на инвестиционното предложение не е свързано с изграждане на нова пътна инфраструктура.

8. Характерът на инвестиционното предложение не предполага възникване на риск от аварии и/или бедствия.

9. По представената информация е проведена консултация с РЗИ – Враца по реда на чл. 7, ал. 2, т. 2 от *Наредбата за ОВОС*, по отношение степента на значимост на въздействието и риска за човешкото здраве при реализацията на ИП. Получено е становище по компетентност с изх. № 10-3-1/29.01.2024 г., съгласно което реализацията на ИП няма да окаже отрицателно въздействие върху хората и тяхното здраве при изпълнение на изискванията, посочени в становището.

10. Предвид предназначението на обекта се предполага, че извършваните дейности по време на изграждането и експлоатацията му няма да доведат до значително отрицателно въздействие върху компонентите и факторите на околната среда.

11. Характерът на ИП не е свързано със съхранение и употреба на опасни химични вещества.

12. ИП не е свързано с емитиране на приоритетни и /или опасни вещества при които е възможен контакт с води.

13. Реализирането на ИП ще допринесе за постигането на заложените в националната енергийна политика и политиката по изменение на климата цели.

**ІІ. Местоположението на инвестиционното предложение:** **съществуващо и одобрено земеползване, относителното изобилие, достъпност, качеството и възстановителна способност на природните богатства; абсорбционен капацитет на природната среда; крайбрежни зони и морска околна среда; планински и горски райони; защитени със закон територии; засегнати елементи от Националната екологична мрежа; територии, свързани с инвестиционното предложение, в които нормите за качество на околната среда са нарушени или се смята, че съществува такава вероятност; гъстонаселени райони; ландшафт и обекти с историческа културна или археологическа стойност; територии и/или зони и обекти със специфичен санитарен статут или подлежащи на здравна защита:**

1. Инвестиционното предложение ще се реализира поземлен имот с идентификатор № 32281.137.302 в землището на с. Игнатица, община Мездра, област Враца, трайно предназначение на територията: урбанизирана, начин на трайно ползване: ниско застрояване ( до 10м).
2. Предвидените в ИП дейности не ограничават ползването на съседни имоти по предназначение.
3. При реализацията на ИП не се очаква нарушаване на качеството на природните ресурси в района.

4. В имота, където ще се реализира настоящото ИП няма "вековни или забележителни" дървета, обявени по реда на Глава Пета от ЗБР.

5. Мястото на реализация на ИП не засяга границите на защитени територии по смисъла на *Закона за защитените територии.*

6. Инвестиционното предложение няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони, поради следните мотиви:

 6.1. При проверката в наличната база данни за "Натура 2000", се установи, че имота не представлява природно местообитание, предмет на опазване в защитената зона. От извършена проверка на терен от специалисти (фитоценолог и зоолог) са установени 5 типа хабитати: Неподдържани тревисти места; Поляни; Средноевропейски храсталаци; Ивици храсти; Дворни места, които не представляват природни местообитания от Приложение 1 на ЗБР. Отчитайки посочените факти и обстоятелството, че имот ПИ 32281.137.302 е представлявал дворно място, с жилищтна сграда, спомагателна постройка, и обработваема земя, то реализацията на ИП няма вероятност да доведе до пряко унищожаване, отнемане на площи, увреждане или фрагментиране на природни местообитания, предмет на опазване в защитената зона

6.2. Общата площ на имота е 10 дка (0,004% от площта на защитената зона), но реално засегнатата площ ще е 1,200 дка (0,0005 %) от територията на зоната (226 937,269 дка). Предвид това, че предвидените дейности ще се реализират само в границите на посочения имот и не са свързани с усвояване на допълнителни площи от изграждане на техническа инфраструктура, то не се очакват и въздействия, които да изменят трайно и необратимо съседни територии от значение за естественото функциониране на природните местообитания и местообитанията на видове, предмет на опазване в BG0001042 "Искърски пролом - Ржана" .

6.3. Засегнатият имот, предвид местоположението и предназначението си, не представлява ключови елементи на зоната, както и ефективно заети и пригодни потенциални местообитания на животински видове, предвид което реализацията на предвидените дейности не се очаква да доведе до значително увреждане и трансформация на местообитания, вкл. трайно влошаване на качествата на местообитанията за размножаване, хранене, укритие и/или миграция на животински видовете, предмет на опазване в защитената зона, и не води до нарушаване на биокоридорни връзки от значение за видовете и възникване на бариерен ефект.

6.4. Вероятното въздействие върху популациите на видовете ще е незначително за малък брой видове, за които района е определен като евентуално местообитание, но такива не са установени при извършената теренна проверка, а за по-голямата част няма да има въздействие. Антропогенното въздействие ще е слабо, краткотрайно и обратимо по време на изграждане на обекта, а по време на експлоатация ще липсва такова. Предвид това, реализацията на предвидените с ИП дейности няма да доведе до безпокойство на животински видове и намаляване на числеността и плътността на популациите им.

 6.5. Предвиденото ИП не е свързано с генериране на вредни емисии и отпадъци във въздуха, водите и/или почвите, във вид и количества, които да окажат отрицателно въздействие върху структурата, функциите и природозащитните цели на защитена зона BG0001042 "Искърски пролом - Ржана". ИП няма да повлияе върху значимостта на защитената зона във връзка с наличието на приоритетни за опазване 7 типа природни местообитания и 4 животински видове, както и видове, включени в Червената книга на Република България, тъй като засегнатия имот не представлява такива местообитания, като те не са налични и в близост до района на въздействие.

 6.6. При направената оценка, предвид незначителния брой и характера на реализираните и/или одобрени за реализация инвестиционни предложения в границите на цитираната зона, се установи, че реализацията на заявеното ИП не предполага възникване на значителен отрицателен кумулативен ефект върху нея.

**ІІІ. Типа и характеристиките на потенциалното въздействие върху околната среда:** **степен и пространствен обхват на въздействието, естество на въздействието, трансграничен характер на въздействието, интензивност и комплексност на въздействието, същност, големина, вероятност за въздействие, очаквано настъпване, продължителност, честота и обратимост на въздействието; комбиниране с въздействията на други съществуващи и/или одобрени инвестиционни предложения; възможност за ефективно намаляване на въздействията:**

1. В резултат на реализацията на инвестиционното предложение, при спазване на нормативните изисквания, не се очаква замърсяване, вредно въздействие и дискомфорт за околната среда. Въздействието върху компонентите на околната среда ще се ограничи само в рамките на п. и. № 32281.137.302 в землището на с. Игнатица, местност „Преслъп“, община Мездра, област Враца и може да се определи като локално, минимално и обратимо.
2. ИП няма връзка с други дейности в обхвата на въздействие.
3. Не се очаква реализирането на ИП да окаже отрицателно въздействие върху качеството и регенеративната способност на природните ресурси в района, т. к. по време на експлоатацията на ФЕЦ ще се използва само слънчева енергия, без да се използват други природни ресурси.
4. Не се очаква отрицателно въздействие върху повърхностните и подземни води, тъй като не се предвиждат дълбоки изкопи и/или ползване на приоритетни вещества по време на строителството, както и пряко въздействие върху повърхностни/подземни водни обекти.
5. ФЕЦ не е източник на шум в околната среда по време на експлоатация.
6. Вследствие на реализацията на ИП не се очаква отрицателно въздействие върху хората, здравето им, флората, фауната, почвите, земеползването, ландшафта, материалните активи, хидрологията и качеството на водите.
7. Съгласно представено в РИОСВ – Враца Становище от експерти - биолог-еколог и зоолог, относно потенциалното въздействие на ИП върху видовете и природните местообитания, предмет на опазване в ЗЗ “Искърски пролом-Ржана“, реализацията на ИП е без въздействие върху природните местообитания, и ще окаже незначително въздействие върху видовете, респективно върху биоразнообразието като цяло.
8. Реализацията на ИП не е свързана с дейности и съоръжения, в които се очаква наличие на опасни химични вещества в количества над пределните прагове, съгласно Приложение №3 от ЗООС. Характерът на ИП не предполага използване на вредни вещества.
9. Предвид местоположението и характера на предвидената дейност, реализацията на инвестиционното предложение няма да доведе до трансгранични въздействия.

**ІV. Обществения интерес към инвестиционното предложение:**

1. Съгласно изискванията на чл. 95, ал. 1 от ЗООС и чл. 4, ал. 2 от *Наредбата за ОВОС*, РИОСВ – Враца е информирала писмено кмета на община Мездра и кметство с. Игнатица (писмо с изх. № ОВОС-ЕО-268-(1)/01.08.2023 г.) за постъпилото уведомление за ИП и е поставено съобщение на интернет страницата на инспекцията.
2. Възложителят е изпълнил задължението си за самостоятелна оповестяване, като е обявил инвестиционното намерение на витрината на магазин за хранителни стоки в с.Игнатица, общ. Мездра.
3. В изпълнение разпоредбите на чл. 6, ал. 9 , т. 1 от *Наредбата за ОВОС*, информацията по Приложение № 2 към същата Наредба е оповестена на информационното табло в сградата на РИОСВ – Враца, както и на интернет страницата на инспекцията на 16.01.2024 г. В законоустановения срок няма постъпили писмени и устни становища сигнали, възражения и/или мнения относно инвестиционното предложение=
4. На основание чл. 6, ал. 9, т. 2 от *Наредбата за ОВОС*, копие от Искането за преценяване на необходимостта от извършване на ОВОС и информацията по Приложение № 2 от Наредбата е предоставено на община Мездра и кметство с. Игнатица (писмо с изх. № ОВОС-ЕО-268-(6)/16.01.2024 г.) за осигуряване на обществен достъп и изразяване на становища, сигнали, възражения и/или мнения относно инвестиционното предложение.
5. С писмо с изх. № 3200-13\_001/02.02.2024 г. на община Мездра и писмо изх. № 8/05.02.2024 г. на с. Игнатица, инспекцията е уведомена, че в законоустановения срок не са постъпвали становища, възражения и/или мнения от заинтересовани лица и организации, относно реализацията на инвестиционното предложение.
6. Към момента на изготвяне на настоящето Решение в РИОСВ-Враца няма постъпили становища, сигнали, възражения и/или мнения относно реализацията на ИП;

 *Настоящето решение се отнася само за конкретното заявено предложение и в посочения му капацитет*. *Решението не отменя задълженията на възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи, като основание за отпадане на отговорността съгласно действащата нормативна уредба по околната среда.*

 *На основание чл. 93, ал. 7 от ЗООС, при промяна на параметрите на инвестиционното предложение, на възложителя или на някои от обстоятелствата, при които е било издадено настоящето решение, възложителят/новият възложител трябва да уведоми РИОСВ-Враца своевременно.*

*На основание чл. 93, ал. 8 от ЗООС, решението губи правно действие, ако в срок 5 години от датата на издаването му не е започнало осъществяването на инвестиционното предложение.*

 *При констатирано неизпълнение на условия в решението за преценяване на необходимостта от извършване на ОВОС, виновните лица носят отговорност по чл.166, т. 2 от ЗООС.*

*Решението може да бъде обжалвано пред Министъра на околната среда и водите и/или пред съответния Административен съд в 14 дневен срок от съобщаването му на заинтересованите лица по реда на Административнопроцесуалния кодекс.*

**Дата: 09.02.2024 г.**

